## Rješenje Ustavnog suda Republike Hrvatske broj U-III-936/1998 od 13. listopada 1999.

### NN 116/1999 (5.11.1999.), Rješenje Ustavnog suda Republike Hrvatske broj U-III-936/1998 od 13. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dr. Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o ustavnoj tužbi Ž. O. iz Z., na sjednici održanoj 13. listopada 1999.,
donio je

## **RJEŠENJE**

I. Ustavna tužba se odbacuje.

II. Ovo rješenje objavit će se u "Narodnim novinama".

Obrazloženje

Tužitelj je podnio ustavnu tužbu, navodeći da mu je presudama Disciplinskog
suda Hrvatske odvjetničke komore, broj: DS-10/98 od 24. 4. 1998. i Višeg
disciplinskog suda Hrvatske odvjet-ničke komore, broj: VDS-12/98 od 7.
10. 1998., povrijeđeno ustavno pravo jednakosti svih pred zakonom iz članka
14. stavak 2. Ustava Republike Hrvatske.

Spomenutom prvostupanjskom presudom tužitelj je oglašen krivim, jer,
iako je u njegovoj odvjetničkoj pisarnici zaprimljen poziv za glavnu raspravu
dana 15. travnja 1996., u predmetu K-1/96 kod Županijskog suda u D. za
dan 7. svibnja 1996., kao branitelj optuženog I. G., na istu nije pristupio,
niti je svoj izostanak ispričao sudu, čime je počinio težu povredu dužnosti
i ugleda odvjetništva opisanu u članku 111. točki 5. Statuta Hrvatske odvjetničke
komore, pa mu je izrečena novčana kazna u iznosu od 2.000,00 kuna.

Tužiteljeva žalba protiv te prvostupanjske presude odbijena je spomenutom
presudom Višeg disciplinskog suda Hrvatske odvjetničke komore, od 7. listopada
1998.

Ustavna tužba nije dopuštena.

Prema odredbi članka 59. stavka 2. Ustavnog zakona o Ustavnom sudu Republike
Hrvatske ("Narodne novine", broj 99/99), ako je zbog povrede ustavnih prava
dopušten drugi pravni put, ustavna tužba može se podnijeti tek nakon što
je taj pravni put iscrpljen.

Nadalje, prema odredbi članka 66. Zakona o upravnim sporovima ("Narodne
novine", broj 53/91, 9/92 i 77/92), o zahtjevu za zaštitu ustavom zajamčenog
prava i slobode čovjeka i građanina, ako je takva sloboda ili pravo povrijeđeno
konačnim pojedinačnim aktom, a nije osigurana druga sudska zaštita, odlučuje
sud nadležan za upravne sporove odgovarajućom primjenom toga Zakona.

U konkretnom slučaju, kada je odvjetniku izrečena mjera ukora ili novčane
kazne, protiv drugostupanjske odluke Višeg disciplinskog suda Hrvatske
odvjetničke komore, ni Zakonom o odvjetništvu ("Narodne novine", broj 9/94),
ni Statutom Hrvatske odvjetničke komore ("Narodne novine", broj 25/95),
nije pred-viđena sudska zaštita.

Prema stajalištu Ustavnog suda, kada podnositelj ustavne tužbe smatra
da mu je aktima Hrvatske odvjetničke komore donesenim u disciplinskom postupku,
protiv kojih nije predviđena sudska zaštita, povrijeđeno neko od Ustavom
zajamčenih prava, može on protiv konačnog pojedinačnog akta donesenog u
tom postupku podnijeti zahtjev Upravnom sudu Republike Hrvatske, temeljem
odredbe članka 66. Zakona o upravnim sporovima. Tek bi time bio iscrpljen
dopušteni pravni put u smislu odredbe članka 59. stavka 2. Ustavnog zakona
o Ustavnom sudu Republike Hrvatske, kao pretpostavka za podnošenje ustavne
tužbe.

S obzirom da podnositelj ustavne tužbe nije postupio na gore opisani
način, nije on iscrpio dopušteni pravni put, pa je njegova ustavna tužba
nedopuštena.

Stoga je temeljem odredbe članka 68. Ustavnog zakona o Ustavnom sudu
Republike Hrvatske, odlučeno kao u točki I. izreke.

Objava ovog rješenja temelji se na odredbi članka 28. Ustav-nog zakona
o Ustavnom sudu Republike Hrvatske.

Broj: U-III-936/1998
Zagreb, 13. listopada 1999.

USTAVNI SUD REPUBLIKE HRVATSKE

Predsjednik
**dr. Jadranko Crnić,** v. r.

Rješenje, NN 116/1999-1865